NaiveNeuron/SloPal huggingface dataset:
Čepček, Martin, poslanec NR SR (2022-09-21):
Ďakujem pekne. Ja chcem pána poslanca, teda chcem mu poďakovať za to, že vysvetlil, o čom tento zákon je. Ja chcem poukázať na pár vecí a jedna z nich je, že generálny prokurátor bol v roku 2020 zvolený väčšinou poslancov Národnej rady a akonáhle si začal plniť svoje povinnosti a používať aj ten známy § 363, tak zrazu sa objavili informácie, že používa ten paragraf nadúčelovo. Ale zo štatistík Generálnej prokuratúry vyplýva, že to tak nie je, že napríklad v roku 2016 bol o 1,5 % používaný viackrát. Napríklad v roku 2019 je tam rozdiel až nejakých 4,5 %. To znamená, nie je to tak, že 363 je používaná nadúčelovo. A ja sa pýtam, že keby bol vo funkcii generálneho prokurátora niekto iný, napríklad pochádzal by z iného progresívneho prostredia, či by ste tiež zmenili zákon takýmto účelovým spôsobom, lebo ja si myslím, že sa tu ignorujú základné zásady trestného konania a dlhé roky budovania systému vzájomných bŕzd a protiváh a jediným účelom tohto zákona je mocensky ovládnuť trestné konanie. Ďakujem.
R. Madej, poslanec: (2007-05-17):
Chcel by som povedať k bodu 1, že naozaj mnohokrát sa môže stať a stáva, že do registra sa navrhuje zápis zmien po dvoch-troch rokoch, keď sú tam úplne iní ľudia, a to ustanovenie má chrániť tak vlastníkov, aby k týmto zmenám naozaj dochádzalo, k zmenám v zápise, vtedy, keď sú aktuálne. S bodom 2 nemôžem absolútne, pán poslanec, súhlasiť z toho dôvodu, že sú to záväzky na dome. To znamená, keď si predstavíte, že niekto zateplí dom, celý bytový dom sa zateplí a nový nadobúdateľ, nový vlastník bytu neprevezme tento záväzok spolu s ostatnými na dome, tak ten záväzok zostane na starom vlastníkovi, na bývalom vlastníkov, na predajcovi. To spôsobí absolútnu právnu neistotu v právnych vzťahoch a mnohé súdne spory, s týmto absolútne nie je možné súhlasiť. K ďalším bodom, ktoré len poviem. Absolútne nesúhlasím s tým napríklad v bode 6, aby zo zákona mali správcovia právo zastupovať aj pred orgánmi štátnej správy a samosprávy vlastníkov bytov. To by znamenalo, že o zásadných zmenách na bytovom dome môže de facto rozhodovať správca o nadstavbe a ďalších, čo tiež môže byť v rozpore so zákonom.
Paška, Pavol, predseda NR SR (2012-06-27):
Hlasujeme. (Hlasovanie.) 137 prítomných, 81 za, 46 bolo proti, 9 sa zdržalo, 1 nehlasoval. Návrh zákona sme postúpili do druhého čítania. Ďalej.
Číž, Miroslav, podpredseda NR SR (2015-10-21):
Teraz v rozprave vystúpi pán poslanec Poliačik a pripraví sa pán poslanec Hlina.
Laššáková, Jana, podpredsedníčka NR SR (2012-08-08):
Príjemné dobré ráno, vážené pani poslankyne, páni poslanci. Otváram štvrtý rokovací deň 6. schôdze Národnej rady. Na dnešnom rokovacom dni o ospravedlnenie požiadali nasledovní páni poslanci: Miroslav Beblavý, Juraj Droba, Mikuláš Dzurinda, Vladimír Faič, Ľubomír Galko, Andrej Hrnčiar, Ján Hudacký, Martin Chren, Ján Mičovský, Juraj Miškov, Emília Müllerová, Jozef Nagy, Ivan Švejna a Richard Vašečka. Vzhľadom na to, že rokoval príslušný ústavnoprávny výbor a sú splnené podmienky na pokračovanie rokovania v skrátenom legislatívnom konaní, prerokujeme v druhom čítaní vládny návrh zákona, ktorým sa dopĺňa zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov . Máte to ako tlač 174. Výsledok rokovania výboru je v tlači 174a. Teraz prosím pána ministra spravodlivosti Tomáša Boreca, aby vládny návrh zákona odôvodnil. Nech sa páči, pán minister.
Jurinová, Erika, podpredsedníčka NR SR (2013-12-12):
Pán poslanec, chcem vám oznámiť, že pán podpredseda vlády a minister vnútra Robert Kaliňák musel odísť na stretnutie a zastupuje ho pán podpredseda vlády a minister financií pán Kažimír.
Kollár, Boris, poslanec NR SR (2018-01-30):
Ja by som chcel za nás všetkých pekne pogratulovať našej kolegyni Editke Pfundtner k narodeninám. Editka, všetko dobré k narodeninám. (Potlesk.)
Mihál, Jozef, poslanec NR SR (2017-11-30):
Ja takisto nesúhlasím s príspevkom pani kolegyne Bašistovej, myslím si, že omnoho jednoduchšie je zmeniť Zákonník práce, ako pomerne komplikovaným spôsobom meniť pravidlá pri čerpaní eurofondov. A naviac, akú to má logiku, aby sme tu riešili nejaké odstupné? Veď to je len navyšovanie výdavkov, ktoré môže byť použité omnoho lepším spôsobom na zaplatenie tvorivej práce človeka a nie na nejaké odstupné v podstate len preto, lebo náš rigidný Zákonník práce o tomto hovorí. Ja chcem, pripomeniem, neviem, či to tu zaznelo, možno nedávam pozor. Veď zoberme si len to, že výnimky pri pracovnom pomere na dobu určitú, ktoré máme v § 48 či v ods. 4, ale najmä teraz mierim na ods. 6, zacitujem, ak to stíham. Ďalšie predĺženia a tak ďalej na určitú dobu do dvoch rokov alebo nad dva roky vysokoškolským učiteľom alebo tvorivým zamestnancom vedy, výskumu a vývoja je možné a tak ďalej. Čiže my v § 48 ods. 6 máme výnimku a tematicky je to veľmi, veľmi podobné tomu, o aký problém je tu, o aký problém vlastne v tejto novele ide. Čiže to rozšírenie tej výnimky aj na eurofondové projekty je úplne logické a presne to v podstate sedí na logiku, ktorú nachádzame pri výnimke v § 48 ods. 6. Takže ja si myslím, že treba trošku dobrej vôle a podporiť tento návrh, o nič svetoborné nejde a tí zamestnanci sa nemajú dôvod cítiť nejako poškodení a podobne. Tu nejde, tu nejde o operátora vo výrobe.
P. Hrušovský, podpredseda NR SR: (2002-01-30):
(Hlasovanie.) Prítomných je 98 poslancov, za 4, proti 58, zdržalo sa 33, nehlasovali 3. Návrh sme neschválili. P. Hamžík, poslanec: Pán predsedajúci, uznesenie výboru ma oprávňuje požiadať vás, aby sme ihneď pristúpili k tretiemu čítaniu.
Lehotský, Tomáš, poslanec NR SR (2023-06-27):
Ďakujem veľmi pekne. Na začiatok by som chcel upozorniť, že zaznieva tu už opakovane, že niekto nemá prax v školstve alebo niekto nemá deti a vyjadruje sa k tejto téme. Nemyslím si, že toto je správny druh argumentácie. Schvaľujeme tu a vyjadrujeme sa tu k finančným zákonom a mnohí z nás poslancov aj takí, ktorí nemajú prax vo finančnom sektore. To isté platí pre zdravotníctvo. Čiže nemyslím si, že, že platí, že ak som nikdy nemal deti, tak sa neviem vyjadriť k tomu, ako by sa mali vychovávať, takže to je prvá vec. Zároveň chcem dodať, že teda ja deti mám, aj som svojho času učil na gympli, takže asi som pre túto debatu viac pripravený ako niekto iný, podľa niektorých. Ale chcem povedať jednu vec, pán Čepček, že deje sa to tu úplne od začiatku tejto debaty. Veľmi sa upína toto plénom, prítomní poslanci, na sexuálnu výchovu. Ale to, čo idete schváliť, znamená, že ktokoľvek, ktorýkoľvek rodič bude môcť odmietnuť výučbu svojho dieťaťa napríklad na hodine matematiky Pytagorovu vetu, lebo s ňou nebude súhlasiť. Bude môcť odmietnuť výučbu na biológii napríklad Darwinovu teóriu. To tento zákona umožňuje, tak to proste je napísané. Vy to pokladáte za správne aby sme si my rodičia hovorili, že či je dobré učiť to ako, ako, aké boli naše dejiny, že kedy začala druhá svetová vojna, kto bol na vine druhej svetovej vojne. Toto vy pokladáte za dobrý prístup?
Osuský, Peter, poslanec NR SR (2010-09-08):
Pán poslanec Paška tu so zápalom hodným lepšej veci bojuje o jedno celkom reálne teplé miesto, ale najväčšia záhada pre mňa je to, ako dramaticky sa takmer spája osud slovenskej integrácie v Európe s týmto miestom. Nuž dobre, ja napríklad, aj keď bol na nás upretý prísny pohľad, som hrdý za to, že som bol jeden z tých, ktorý žiadal, aby sa v súvislosti s prijímaním Európskej ústavy a potom Lisabonskej zmluvy konalo na Slovensku referendum. Domnievam sa, že to bol jeden z troch dôvodov, keď sa referendum malo konať. A dodnes som hrdý aspoň na to, že som zdvihol svoj hlas proti tomu, že sa nekonalo. Samozrejme, že môžme sa domnievať, že európska integrácia súvisí i s tým, že budeme podporovať tých, ktorí rozhadzovali, ktorí roky míňali, budeme podporovať záchranu krkov bánk, ktoré požičiavali nezodpovedným nezodpovedne, a to všetko zakryjeme pláštikom Olliho Rehna a podobných. Ja napríklad som hrdý na svoju premiérku i na svojho ministra financií, ktorá v mene malej krajiny povedala „nie“ podpore tureckého hospodárenia, a tým sa nechcem dotknúť vonkoncom tureckých priateľov, ale takýto je na Slovensku jazykový úzus. Inými slovami, je dobré, že Slovensko ukázalo, že to ide aj inak. A pokiaľ ide o ten pekný historický exkurz pána poslanca k americkým populistom 19. storočia, konečne som pochopil, prečo opäť SMER so zápalom hodným lepšej veci bojoval za širokorozchodnú ako konkurenciu dráham Železníc Slovenskej republiky. No hernajs, u nás už sú tie železnice postavené! Tak správni populisti aspoň nejakú železnicu postaviť musia. A keď už nebolo na strieborné mince, aspoň bronz na koňa sa našiel. (Potlesk.)
Laššáková, Jana, podpredsedníčka NR SR (2015-11-11):
Nech sa páči, pán poslanec Poliačik, všetko dobré k dnešným meninám.
Mihál, Jozef, poslanec NR SR (2017-03-21):
Ďakujem, tento pozmeňovací návrh podporujem a, pán minister, to je presne ten návrh, o ktorom som hovoril vo svojom vystúpení v rozprave, čiže tu je šanca podporiť tento návrh a umožniť evidovaným nezamestnaným pracovať na dohodu nie 40, ale až, až po dobu 120 kalendárnych dní, čo fakticky pri jednej dohode nepretržitej znamená pokrytie štyroch mesiacov. Čiže poprosím, tento návrh by som na vašom mieste dal z hľadiska vášho odporúčania do pozornosti, aby ste ho podporili. Týmto spôsobom sa môže zmäkčiť neprimeraná tvrdosť zákona. Ďakujem.
Zelník, Štefan, poslanec NR SR (2019-06-20):
Ďakujem veľmi pekne. Vážené panie poslankyne, vážení páni poslanci, spolu s poslancom, pánom poslancom Pamulom predkladám novelu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov. Odborná príprava sestier zodpovedných za všeobecnú starostlivosť sa musí uskutočňovať v súlade s požiadavkami stanovenými v smernici Európskeho parlamentu a Rady 2005/36/ EÚ zo 7. septembra 2005 o uznávaní odborných kvalifikácií v platnom znení. V prílohe citovanej smernice je ako doklad o formálnej kvalifikácii sestier pre Slovenskú republiku uvedený okrem vysokoškolských diplomov v študijnom odbore ošetrovateľstvo aj diplom o získaní vyššieho odborného vzdelania v študijnom odbore diplomovaná všeobecná sestra na strednej zdravotníckej škole. Od schválenia smernice a jej prijatia v Slovenskej republike sa sestry primárne vzdelávajú na vysokých školách a univerzitách. Stredné zdravotné, zdravotnícke školy etablovali vzdelávanie v študijnom odbore zdravotnícky asistent a zaznamenali zníženie záujmu mladých ľudí o štúdium zdravotníckych odborov. Cieľom predkladaného návrhu je optimalizácia postavenia stredných zdravotných škôl, ktoré nemajú v mieste pôsobenia fakultnú nemocnicu s tými strednými zdravotnými školami, v ktorých mieste pôsobenia sa fakultná nemocnica nachádza. Takto dosiahnutý stav by prispel k podpore geografického rozloženia odborného vzdelávania na stredných zdravotníckych školách na Slovensku, nárastu záujmu a počtu uchádzačov o štúdium, teda jeho počtu personálu v praxi a tiež k zvýšeniu kvality poskytovanej zdravotnej starostlivosti pre občanov. Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi Slovenskej republiky, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná. Návrh zákona je v súlade s právom Európskej únie. Návrh zákona nemá vplyv na rozpočet verejnej správy, vplyv na podnikateľské prostredie, vplyv na životné prostredie, ani vplyv na informatizáciu spoločnosti. Návrh zákona predpokladá pozitívny sociálny vplyv a pozitívny vplyv na služby verejnej správy pre občana. Pani predsedajúca, ďakujem pekne, skončil som.
Štefunko, Ivan, poslanec NR SR (2024-05-15):
Ďakujem veľmi pekne. Zora, takto si ja predstavujem vystúpenie, ktoré komplexne zhodnotí vládny návrh, alebo návrh konkrétneho ministerstva, ktorý poukazuje na dobrú prax v zahraničí, alebo ktorý poukáže na nejaké nedostatky, ktoré z tohoto zákona môžu vyplynúť. Ja teda nie som odborník na kultúru ani na verejnoprávnosť, ale sledujem tvoju prácu 25 rokov a viem, že ak sa niekto vyzná do tejto oblasti, tak si to ty. Myslím si, že by sme mali veľmi podrobne vnímať, čo Zora Jaurová rozpráva, lebo mnohokrát sa ukázalo, že PS-ko upozorňovalo na problémy, ktoré neskôr mohli vzniknúť a ktoré vznikli. Špeciálne podotýkam na to, akým spôsobom nás ako Slovensko budú vnímať v našej európski partneri. To znamená, že partneri, s ktorými sme v Európskej únii. Lebo to, čo robí táto vládna koalícia napríklad v oblasti tlače alebo, ja neviem, v rôznych oblastiach, špeciálne demokratickej slobody alebo teda, alebo slobody a demokracie, to je v zásade znakom, spoločným znakom krajín, ktoré sa odkláňajú od demokracie, alebo od ktorých vlády sa odkláňajú od demokracie. Pozrite, čo sa deje v Gruzínsku, čo sa dialo v Moldavsku, čo sa deje v Bielorusku a Maďarsku. Moja obava je, že tým, že vlastne tendujeme ku riešeniam, ktoré tieto krajiny si vybrali, tak prirodzene nás to odkláňa od nášho európskeho a demokratického ukotvenia. Tak ešte raz ti ďakujem, Zori, a takto si ja predstavujem teda dôslednú poslaneckú prácu.
Glváč, Martin, podpredseda NR SR (2017-04-06):
Pani podpredsedníčka...
Gašpar, Tibor, poslanec NR SR (2024-02-08):
Hlasujeme o bode 138 druhého pozmeňujúceho návrhu poslanca Galka.
Šebej, František, poslanec NR SR (2015-05-07):
Ďakujem. Pán kolega Blaha, ja len jednu takú trochu ironickú poznámku, že tie zbrane, ktoré zo Západu, ktoré zaplavili Afriku a Blízky východ, sa nápadne podobajú na kalašnikov. Ale to je len taká drobná poznámka. Niečo k tej, k tomu prapôvodu tých konfliktov. No, množstvo galiby, ktorú narobili ešte z čias proste imperialistického pokrytia afrických krajín a tak Francúzi, Briti, je naozaj veľké. Napríklad medzi mnohé príčiny konfliktov patrí i to, ako relatívne svojvoľne nakreslili hranice budúcich štátov a ignorovali napríklad demografické reality, etnické a náboženské. Ale rozhodne by som pôvod dnešných konfliktov a dnešných vojen nehľadal pred, niekde pred polstoročím. Tá príšerná genocída, ku ktorej prišlo vraždením Tutsiov Hutuami v Rwande, nemala s kolonizátormi dovedna nič spoločného. To bolo sektárske, etnické násilie. Podobne, podobne ako súčasné krvavé boje medzi v podstate sunnitskými a šiitskými frakciami sú iba znovu zobudením čohosi, čo možno spalo stáročia a v tejto podobe sa teraz zobudilo. A nemá zmysel rekriminovať ďalekú minulosť, ak sa chceme dopátrať po príčinách, keď sa chceme dopátrať príčin toho, čo sa tam deje.
Cigániková, Jana, poslankyňa NR SR (2018-03-26):
Ďakujem veľmi pekne. Marek, naozaj, myslím si, veľmi vecný, vecný prejav, kľudný, až mi tam niečo chýbalo. A ja teda osobne, mne tam chýbala trošku väčšia kritika, nemyslím to v zlom, ale, ale nerada by som bola, keby sme novú pani ministerku uchlácholili v tom, že začneme tam, kde začína toto programové vyhlásenie vlády, teda pred dvoma rokmi a zasa odznova. Ja dúfam, že pán minister vnútra, teraz už Drucker, bude stíhať sa nejakým spôsobom zaučiť v novom rezorte a zároveň pomáhať bývalej (správne „novej“) pani ministerke, aby sme nemuseli začínať úplne odznova. A, pán Kotleba, vy často sa pýtate na toto, alebo teda aby som reagovala... (Prerušenie vystúpenia predsedajúcim.)
Jahnátek, Ľubomír, minister pôdohospodárstva a rozvoja vidieka SR (2014-04-03):
Vážená pani poslankyňa, v prvom rade ďakujem za otázku a teraz k odpovedi na vašu otázku. Vzhľadom na to, že ide o 30-percentné, 30 %, teda včelárske združenie, ktoré združuje viac ako 30 % včelárov, stále ostáva možnosť minimálne troch organizácií. Zvýšenie percentuálneho kvóra na 30 % je z dôvodu zefektívnenia čerpania pomoci a zníženia personálnej a administratívnej záťaže, zbytočnej byrokratizácie procesu čerpania finančných prostriedkov a zároveň zjednotenia postupov moderného včelárenia na Slovensku. Okrem toho čerpať finančné prostriedky na podporu zlepšenia podmienok pri produkcii a obchodovaní s včelími produktami majú všetci včelári na Slovensku, ktorí sú registrovaní v centrálnom registri včelstiev, bez ohľadu na ich spôsob organizovanosti, stačí o to požiadať oprávneným žiadateľom pomoci. Pre porovnanie, pani poslankyňa, v Českej republike je toto kvórum 50 %, v Maďarsku 100 %, v Poľsku 100 % a v Rakúsku bolo možné oprávnenie pre viaceré organizácie, ale ony sa tiež združili do jednej organizácie zastrešujúcej, čiže aj tam teraz majú 100 percent. Ďakujem pekne, skončil som.
Laurenčík, Milan, podpredseda NR SR (2021-11-12):
(Zaznievanie gongu.) Vážené panie poslankyne, vážení páni poslanci, teraz pristúpime k hlasovaniu v druhom čítaní o vládnom návrhu zákona, ktorým sa menia a dopĺňajú niektoré zákony v súvislosti s treťou vlnou pandémie ochorenia COVID-19 , ktorý prerokúvame v skrátenom legislatívnom konaní, je to tlač 790. Dávam teraz slovo pánovi poslancovi Tomášovi Lehotskému ako spoločnému spravodajcovi, aby hlasovanie uvádzal.
P. Paška, predseda NR SR: (2008-09-17):
(Hlasovanie.) 136 prítomných, 58 za, 4 proti, 72 sa zdržalo, 2 nehlasovali. Návrh zákona sme nepostúpili do druhého čítania. Takže ďakujem pekne, pán spravodajca. Teraz poprosím pána poslanca Slabého, aby uviedol hlasovanie k návrhu volebného poriadku o voľbe a odvolávaní členov Rady Slovenského pozemkového fondu . Je to tlač 761.
Gašpar, Tibor, poslanec NR SR (2024-02-08):
Ako o ďalšom budeme hlasovať o bode 7 pozmeňujúceho návrhu poslanca Galka.
Bugár, Béla, podpredseda NR SR (2011-09-07):
Páni poslanci, predpokladám, že je súhlas, aby sme ešte rokovanie o tomto bode dokončili. Takže ďakujem. Pán poslanec Saloň, nech sa páči, môžete reagovať na faktickú poznámku.
P. Paška, predseda NR SR: (2007-06-20):
(Hlasovanie.) 138 prítomných, všetci boli za. Konštatujem, že tieto 2 body zo spoločnej správy sme schválili. Nech sa páči, ďalej, pán predseda.
Bugár, Béla, podpredseda NR SR (2011-12-13):
Ďakujem, pán overovateľ. Konštatujem, že za člena rady nebol zvolený žiadny kandidát a do opakovanej voľby postupuje pán Lintner a pani Tokárová. Vážené panie poslankyne, páni poslanci, budeme pokračovať v rozprave, v prerušenej rozprave v prvom čítaní o návrhu výboru pre zdravotníctvo na vydanie zákona, ktorým sa dopĺňa zákon č. 578/2004 Z. z. o poskytovateľoch zdravotnej starostlivosti (tlač 600). Prosím teraz pána poslanca Mariana Kvasničku, aby zaujal miesto určené pre navrhovateľov, pána predsedu výboru ako spravodajcu už máme na svojom mieste. Do rozpravy ešte sú prihlásení dvaja. Pán poslanec Fico, pán podpredseda, nech sa páči procedurálny návrh. (Pokračovanie rokovania o návrhu Výboru Národnej rady Slovenskej republiky pre zdravotníctvo na vydanie zákona, ktorým sa dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov , tlač 600.)
Sulík, Richard, predseda NR SR (2011-10-11):
Pán poslanec Fedor.
J. Počiatek, minister financií SR: (2008-10-24):
Cieľom predloženého návrhu zákona je vytvoriť základné právne predpoklady v Slovenskej republike, ktoré nadväzne na zákon č. 659/2007 Z. z. o zavedení meny euro v Slovenskej republike umožnia po zavedení meny euro v Slovenskej republike bezproblémové fungovanie v oblasti daní, poplatkov, účtovníctva a v colnej oblasti. Predložený návrh obsahuje prepočty súm zo slovenskej meny na menu euro a spôsob ich zaokrúhľovania tak, aby zohľadňovali princípy zaokrúhľovania ustanovené zákonom č. 659/2007 Z. z. o zavedení meny euro v Slovenskej republike, ako aj ďalšie nevyhnutné úpravy potrebné na zabezpečenie realizácie zmien v súvislosti so zavedením meny euro v Slovenskej republike. Ďakujem za slovo, skončil som.
Paška, Pavol, predseda NR SR (2013-03-20):
(Hlasovanie.) 140 prítomných, 58 za, 82 sa zdržalo. Návrh sme neschválili.
Saková, Denisa, ministerka vnútra SR (2019-05-16):
Ďakujem veľmi pekne, ja len v krátkosti. Táto valorizácia, resp. táto novela zákona je postavená iba na tri roky z dôvodu toho, že, ako ste vy povedali, myslíme si, naopak, že k tomuto, k celej tejto novele a k predkladanému návrhu zákona bolo práveže veľmi veľa stretnutí a veľmi veľa diskusií na pôde ministerstva obrany, ministerstva vnútra, ministerstva spravodlivosti a hlavne ministerstva financií, pretože ministerstvo financií je jedným zo subjektov, ktorý sa stará o verejný rozpočet, a keďže sa stará o verejný rozpočet a niektoré osobitné účty nie sú vyrovnané, ako napríklad je osobitný účet pri vojakoch, kde stabilne vlastne je poddimenzovaný, a tam ministerstvo financií musí tento osobitný účet dotovať každým rokom. Preto tieto diskusie sú aj na pôde ministerstva financií. A môžem povedať toľko, že vlastne táto valorizácia na tri roky je obmedzená vlastne § 143 ods. 6 od roku 2019 – 2021, tak ako som to povedala aj v úvodnom slove, pretože po roku 2021 chceme zosynchronizovať valorizáciu výsluhových dôchodkov so systémom, ktoré pripravuje ministerstvo financií v spolupráci so Sociálnou poisťovňou, aby vlastne sa valorizácia odvíjala od dôchodcovskej inflácie. A preto tento náš návrh zákona hovorí o troch rokoch, ako, akým spôsobom sa budú valorizovať výsluhové dôchodky, a potom chceme tento systém zjednotiť alebo resp. ministerstvo financií má záujem tento systém zjednotiť, čo sa týka valorizácie normálnych dôchodkov aj výsluhových dôchodkov. Ďakujem veľmi pekne.
Hort, Milan, podpredseda NR SR (2011-09-08):
Ďakujem pekne. Treťou otázkou je otázka, ktorú položila pani poslankyňa Jana Vaľová, ktorá je prítomná, a preto budeme aj na ňu odpovedať. Je adresovaná ministrovi zdravotníctva Slovenskej republiky pánovi Ivanovi Uhliarikovi. Otázka znie: „Pán minister, vláda volá po odstraňovaní regionálnych rozdielov. Aký je dôvod, že ste zastavili možnosť pre občanov Prešovského kraja žiadať o peniaze z Európskej únie? Výzva má číslo OPZ 2011/2.1/0,1. Ide o rekonštrukciu a modernizáciu zdravotných zariadení. Občania na východnom Slovensku nemajú nárok na skvalitňovanie zdravotnej starostlivosti?“ Nech sa páči, pán minister, máte priestor na odpoveď.
Laurenčík, Milan, podpredseda NR SR (2020-03-24):
Prosím, prezentujme sa a hlasujme. (Hlasovanie.) Prítomných 136, za 87, proti 29, zdržalo sa 19, nehlasoval 1 poslanec. Konštatujem, že Národná rada sa uzniesla, že tento návrh prerokuje v druhom čítaní. Prosím, pán poslanec, uveďte hlasovanie o pridelení výborom.
Laurenčík, Milan, podpredseda NR SR (2021-10-20):
Ďakujem. Na vaše vystúpenie evidujem jednu faktickú poznámku. Končím možnosť prihlásiť sa. S faktickou poznámkou vystúpi pani poslankyňa Zita Pleštinská, nech sa páči.
Laurenčík, Milan, podpredseda NR SR (2021-10-22):
Ďakujem, pán minister. Pán poslanec Goga, vy sa chcete vyjadriť ako navrhovateľ k tlači 489? Ako spravodajca k obidvom tlačiam? Nie. Ďakujem veľmi pekne. Ďakujem obom a prerušujem rokovanie o týchto bodoch programu. Teraz pristúpime k ďalšiemu bodu programu, ktorým je Správa za rok 2020 o štátnej politike vo vzťahu k Slovákom žijúcim v zahraničí a o poskytnutej štátnej podpore Slovákom žijúcim v zahraničí a návrh programu štátnej politiky vo vzťahu k Slovákom žijúcim v zahraničí na rok 2022 . Správa vlády je pod tlačou 646. Správu uvedie pán minister zahraničných vecí a európskych záležitostí Slovenskej republiky, pán Ivan Korčok. Prosím ho, aby sa ujal slova.
Paška, Pavol, predseda NR SR (2013-12-12):
To celkom nejde, ale môžem dať hlasovať o návrhu, že žiadate, aby napriek uvedeným skutočnostiam bola rozprava. Ide neverejné, o neverejné rokovanie o utajovaných skutočnostiach, ku ktorým nikdy rozprava nebola. (Ruch v pléne.) Pán poslanec Hudacký. Poprosím vás, kolegyne, kolegovia! (Výkriky v sále.) Skúste chvíľu sa sústrediť ešte. Pán poslanec Hudacký.
Krajčí, Marek, poslanec NR SR (2018-02-14):
Pán poslanec Zelník, chcem vám poďakovať za naozaj odborný prístup aj k tomu, čo prerokuvávame, aj za tie postrehy, ktoré ste adresovali. Nie všetky sa, samozrejme, týkali tohto predkladaného zákona, ale, ale naozaj som veľmi rád, že tu v pléne môžme rozoberať zdravotníctvo a problémy, ktoré má. A z tohto by som to možno tak dal trošku aj do takého paradoxu, žiaľ, k tým niektorým vystúpeniam, ktoré tu zazneli včera, ktoré neboli odborné, vyjadrovali sa k tomu ľudia, ktorí naozaj mnohokrát presne nevedia, ako to v tom zdravotníctve je, ale snažia sa do neho hovoriť. Čo sa týka tej neodkladnej zdravotnej starostlivosti, máte úplnú pravdu. Ja som to spomenul aj vlastne, keď som uvádzal ten zákon, že tam sme naozaj..., náš legislatívny tím to trošku zle našpecifikoval, ale keby ste čítali paragrafové znenie, tak tam je naozaj potom napísané, tam treba opraviť nejaké veci, pokiaľ by sme to posunuli do druhého čítania. Ale ďalej je tam napísané, že ktorá si nevyžaduje neodkladnú prepravu pacienta do zdravotníckeho zariadenia, a to tak, aby vyšetrenie sa vykonalo do 48 hodín od objednania. Ide nám v podstate o ten problém, že v niektorých prípadoch nejde o neodkladnú zdravotnú starostlivosť, ale potrebuje pacient to vyšetrenie naozaj do tých dvoch dní, ináč by si ten ošetrujúci lekár to, jak by sme to tak povedali, nezobral na zodpovednosť a potom by v tom prípade radšej pacienta hospitalizoval. Ale toto je naozaj vec, na ktorej tento zákon nepadá ani nebol vôbec postavený. Ide tu len o to, aby pacienti, ktorí sa vyskytnú v takýchto zložitých situáciách, mali tú podporu aj v zákone, a teda aj u lekára, aj v poisťovniach, že takéto vyšetrenie do dvoch dní by mali dostať absolvované. Ale súhlasím s tým, že, máte úplnú pravdu, bude to treba v druhom čítaní pozmeňovacím návrhom špeciálne túto jednu vec prerobiť.
P. Paška, predseda NR SR: (2009-06-19):
(Hlasovanie.) 141 prítomných, 86 za, 55 sa zdržalo. Konštatujem, že sme uznesenie schválili. Pán poslanec Viliam Jasaň teraz uvedie hlasovanie v druhom čítaní o vládnom návrhu zákona o poskytovaní príspevku účastníkom národného boja za oslobodenie a vdovám a vdovcom po týchto osobách a o zmene a doplnení niektorých zákonov , je to tlač 1015.
Sulanová, Magdaléna, poslankyňa NR SR (2023-05-03):
Áno, tak ja odbo... teda po tej odbornej stránke nebudem reagovať, ja som túto tlačovú správu dostala zo sekretariátu Slovenskej lekárskej komory a jak som si to pozrela, tak ma napadlo, že by som vám to tu mohla prečítať, pretože sa to týka toho zákona. Ide o to, aby sme prijali dobrý zákon, hej? Takže... a nemohli, nemali ste ani šancu to zatiaľ sa s tým oboznámiť, jak pán doktor Urban, ani pani poslankyňa Horváthová, pretože ona vyšla asi pred tromi hodinami, tak ja som to dostala, pretože tam mám trošku protekciu. Ale je, je treba sa s tým oboznámiť a aspoň som vám dala na vedomie, že takéto niečo je, dá sa k tej, zrejme, keď to je tlačová správa, dá sa k nej dostať a tak si to pozrite. Ďakujem.
Žiga, Peter, podpredseda NR SR (2023-11-23):
119. Pán poslanec Muňko.
Bugár, Béla, podpredseda NR SR (2016-10-19):
Nech sa páči, prezentujme sa a hlasujme o návrhu pána poslanca Dostála. (Hlasovanie.) Prítomných 143, za 64, proti 31, zdržalo sa 48 poslancov. Konštatujem, že ani tento návrh nebol schválený.
Bugár, Béla, podpredseda NR SR (2019-09-11):
Pán poslanec Fecko, môžte reagovať.
Laurenčík, Milan, podpredseda NR SR (2021-05-12):
Faktickú poznámku má pripravenú aj pán poslanec Miroslav Suja, nech sa páči.
Sulík, Richard, poslanec NR SR (2013-12-17):
Ďakujem pekne. Pán Uhliarik, najprv teda sorry za to prerušenie počas vašej, počas vášho vystúpenia. No dva argumenty si myslím, že sú jednoducho nesprávne. Vy ste povedali, pýtali ste sa: No, myslíte si, že sa viac mužov dá sterilizovať, ak to bude zadarmo? Veď keď nedá, v poriadku, o čo ide? O nič nejde. Nič sa nestalo. Však nech sa nedá. Keď sa nedá, tak sa nedalo. Budú menšie náklady na to. A tak isto ženy. Sem vnášať do tejto diskusie to, že za komunistov štát platil za sterilizácie, je rovnako veľmi nekorektné preto, lebo my len vravíme, že nech to je zadarmo. Dnes, keď niekto má veľa peňazí, tak tých 300 eur predstavuje preňho menšiu hodnotu, ako keď niekto žije zo sociálnych dávok. A myslíme si, že je správne, aby mali aj tí, ktorí majú málo peňazí, takúto možnosť. No a ak teda máte problém s tým, že keď sa nezachraňuje zdravie, tak to nesmie ísť z verejného zdravotného poistenia, no tak v poriadku, no veď nech to nejde, tak nech to ide zo sociálneho nejakého fondu. Však to je v podstate jedno, z čoho sa to zaplatí. Tak nemusí to robiť, nemusí to preplácať zdravotná poisťovňa. Je úplne jedno, kto to zaplatí. Ide len o to, aby mali možnosť, aby ľudia mali možnosť voľby a tí, ktorí majú málo peňazí, aby skrátka nebola tam tá bariéra tých 300 alebo 500 eur. No a potom ste sa pýtali, a to je teda tá druhá vec, ktorú tiež považujem za minimálne slabý argument, že zmenili ste už niekedy svoje vážne životné rozhodnutie? No áno, to sa stáva. Ale my sa tu nebavíme o 18-ročných deťoch, ako pán Kuffa veľmi zavádzajúco tvrdil, ale o 35-ročných a takých, čo už štyri deti majú. A v rozprave potom dopoviem, čo som ešte chcel. Ďakujem.
Baška, Jaroslav, poslanec NR SR (2019-03-27):
Ďakujem veľmi pekne za slovo. Vážený pán poslanec Heger, hovorili ste tu o dvoch veciach, rozdielnych veciach. Jedno je verejné obstarávanie, z ktorého vyjde cena, a druhou, ktorú rieši aj tento, táto novela stavebného zákona, je konanie podľa stavebného zákona. Čo má táto novela spoločné s tým, že rekonštrukcia kaštieľa Rusovce bude stáť 70 alebo 75 miliónov, tak ako hovoríte vy? To s tým nemá nič spoločné, pretože tento zákon rieši iba to, že pri stavbách, ktoré má na starosti alebo sú v správe Kancelárie Národnej rady Slovenskej republiky, Kancelárie prezidenta a Kancelárie Úradu vlády alebo, resp. Úradu vlády Slovenskej republiky všetky tieto stavebné povolenia, konania, ešte raz opakujem, stavebné povolenia podľa stavebného zákona, nie podľa zákona o verejnom obstarávaní, bude riešiť stavebný úrad ministerstva vnútra. Podobné stavebné úrady, a nie jeden, má aj samotné ministerstvo obrany kvôli svojim stavbám, ktoré má vo vlastníctve, resp. v správe ako štátny majetok v rámci celého Slovenska a nie je na tom nič zlé. Čiže nič za tým, je to technická novela, nič za tým, to, čo ste hovorili aj vy v rozprave, nehľadajte, nemá to nič spoločné s cenami rekonštrukcie stavieb, ktoré ste vy spomínali vrátane kaštieľa v Rusovciach. Takže je to technická novela, ktorá pomôže niektoré stavby, stavebné povolenia zrýchliť cez stavebný úrad ministerstva vnútra, ktorý sa tiež musí držať litery zákona, ktorá, o ktorom hovorí stavebný zákon č. 50/1976. A tá bezpečnosť je tiež veľmi dôležitá. Aspekty riešenia bezpečnosti na týchto... (Prerušenie vystúpenia časomerom.)
Kollár, Boris, predseda NR SR (2023-03-15):
Ďakujem. Teraz dávam slovo pánovi poslancovi Pčolinskému za klub SME RODINA.
Blaha, Ľuboš, podpredseda NR SR (2024-05-03):
Otváram všeobecnú rozpravu. Do rozpravy som dostal jednu písomnú prihlášku, pani poslankyňa Jana Hanuliaková, nech sa páči, máte slovo. (Reakcie z pléna.) Takže pani poslankyňa tu nie je, tak teraz sa pýtam, či sa chce niekto prihlásiť do rozpravy ústne. Pani poslankyňa, pani navrhovateľka Martina Holečková, nech sa páči.
Kažimír, Peter, poslanec NR SR (2011-09-13):
Pán poslanec Chren, ja obdivujem zase vašu rozpoltenosť osobnosti ako popredného potentáta Heykovej nadácie, ktorý si veľmi dobre žil zo štátnych zákaziek a ktorý, samozrejme, vôbec neopomenul alebo neohrdol tým, aby práve zo štátneho sektoru mal podstatnú časť svojho príjmu pre nadáciu, ktorú prezentoval. Čo vraj podľa vtipov, ktoré som videl od Šuttyho, mohlo spôsobiť aj obrátenie Heyka v hrobe, vraj. A, pán Poliaček, no ako... (Reakcia z pléna.) ... pán Poliačik, viete, otázka blabolov a vykastrovaného textu, o tom sme sa tu celé hodiny bavili pri programovom vyhlásení vašej vlády, o tom, aké je to gumové a naťahovacie, ale aj tak ste si tam toho až príliš dali, lebo je vidieť, že iste podľa tohto dokumentu robiť je pre vás obrovský problém. A otázku eurovalu, si na toto na vás naozaj počká. Počká to na vás. Ja veľmi vítam relatívne korektný postoj z posledných dní, že je to váš problém, ktorý si vyriešite sami. Tak si ho riešte, či už vo forme teambuildingov, alebo vzájomnej ruvačky. To je už na vás. Výsledok je dôležitý a ten sa určite dostaví a ja som presvedčený, že vy budete hlasovať za euroval.
Glváč, Martin, podpredseda NR SR (2016-11-25):
Pani spravodajkyňa.
Ledecký, Vladimír, poslanec NR SR (2022-05-04):
Pán predseda, dajte, prosím, hlasovať o návrhu zákona ako o celku s odporúčaním gestorského výboru schváliť.
Blaha, Ľuboš, podpredseda NR SR (2024-05-03):
Pýtam sa teraz, či sa chce niekto prihlásiť do rozpravy ústne. Nie je tomu tak. Vyhlasujem všeobecnú rozpravu za skončenú. Chce k rozprave zaujať stanovisko navrhovateľ? Je tomu tak. Nech sa páči, pán poslanec, máte slovo.
Paška, Pavol, predseda NR SR (2013-09-13):
(Hlasovanie.) 137 prítomných, 89 za, 1 proti, 47 sa zdržalo. Schválili sme novelu zákona č. 650 o doplnkovom dôchodkovom sporení. Pán poslanec Jasaň uvedie v druhom čítaní hlasovanie o zákone 125, je to inšpekcia práce, tlač 544. (Hlasovanie o vládnom návrhu zákona, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 544.)
Paška, Pavol, predseda NR SR (2012-05-10):
Ďakujem pekne. Reakcia, pán poslanec? Nie. Pán poslanec Hlina je prihlásený. Nie je, stráca poradie. Pán poslanec Vašečka nie je, stráca poradie. Pán poslanec Škripek nie je, stráca poradie. Pán poslanec Poliačik tiež nie je, stráca poradie. Pán poslanec Mičovský tu tiež nie je, stráca poradie. Pán poslanec Petrák stráca poradie. Pán poslanec Novotný nie je, stráca poradie. Pán poslanec Galko nie je, stráca poradie. Pán poslanec Podmanický tu tiež nie je, stráca poradie. Pani poslankyňa Tomanová tiež nie je. Pán poslanec Procházka nie je. Pán poslanec Muňko nie je v sále. Pán poslanec Kaník, nech sa páči, máte slovo. Ešteže ste zostali.
Muňko, Dušan, poslanec NR SR (2014-12-12):
Pán poslanec, tak ako obyčajne tárate, tak jak ste tárali pri odvolávaní predsedu vlády o SPP, o energetike a o ďalších kauzách, s ktorými SMER nič nemá. Tak jak ste tárali, že vás chce niekto kúpiť, nevedeli ste nič dokázať. Tak jak ste nedokázali, ako ste kúpili váš tlačiarenský stroj. Vyprávate tu stále a strácate. Tak jak odišli od vás jeden poslanec, druhý, tretí, lebo majú iný názor, ako máte vy, len vy máte správny názor a vy ste ten svätý a vy vytrhnete Slovensko z tejto biedy, to je vaše krédo. Pretože, samozrejmá vec, percentá idú dole a nemáte inú možnosť, ako tárať. A už aj novinári pochopili, že vaše táranie je bez konca.
Žarnay, Oto, poslanec NR SR (2016-06-15):
Ďakujem pekne. Pán Poliačik, ja by som bol rád, keď nabudúce vystúpite s reakciou, vlastne v rozprave so svojím vlastným postojom k týmto témam, aby ste sa obrátili smerom k publiku, pretože nie rozprávame my dvaja spolu, ale vy reagujete aj na ostatných, ktorí sú tu, a sú tu aj učitelia medzi nimi, tak isto sú tu aj hostia na balkóne. A tiež si vyprosím váš poučný tón, s ktorým so mnou rozprávate, pretože ja som si neprišiel vypočuť vašu teoretickú prednášku o tom, čo by učiteľ mal, čo by nemal, ako by štát mal alebo nemal. Pán Poliačik, znovu sa vás pýtam, koľko rokov ste učili na základnej alebo strednej škole, že viete tak teoreticky zdôvodniť to, že učitelia na školách nerobia všetko, čo môžu urobiť, aj keď hovoríte v rámci tých možností, ktoré na škole teraz majú. Myslíte si, že ja alebo moji kolegovia sme spadli z čerešne? Že sme na škole neskúšali inovatívne metódy, že sme neskúšali žiakov zapájať do rôznych akcií a snažiť sa modernizovať vzdelávanie tak, aby aj žiaci neboli unudení a snažili sa s nami spolu sa zúčastňovať na zlepšení týchto podmienok? Či vy si myslíte, že učitelia pokračujú vo svojich starých šľapajach, odučia si z papiera, nadiktujú poznámky a nič inovatívne sa nepokúšajú vniesť do procesu vzdelávania? Ja si to nemyslím. A ak som povedal, že 99,9 % učiteľov na Slovensku robí svoju prácu dobre, myslel som to, že to robia s maximálnym nasadením v rámci tých možností, ako to teraz štát nastavil. Niežeby to nedokázali robiť lepšie, ale taktiež nemôžeme chcieť od učiteľov, ktorí majú 50, 55 rokov, lebo školstvo starne, aby títo učitelia chodili teraz na školenia výpočtovej techniky, respektíve aby stačili svojimi schopnosťami mladým začínajúcim učiteľom v oblasti tvorivosti a v oblasti vzdelania. Ďakujem.
Bugár, Béla, podpredseda NR SR (2017-03-22):
Ďakujem pekne. Otváram rozpravu. Pýtam sa, či sa hlási niekto do rozpravy. Nie. Vyhlasujem rozpravu za skončenú a zároveň prerušujem rokovanie o tomto bode. Budeme pokračovať druhým čítaním o vládnom návrhu ústavného zákona o súhlase so zmenami štátnej hranice medzi Slovenskou republikou a Maďarskom (tlač 241). Pán minister, nech sa páči.
Sopko, Miroslav, poslanec NR SR (2018-09-17):
Vážený pán predsedajúci, ctená pani poslankyňa, vážení páni poslanci, dovoľte mi v úvode len krátko odôvodniť tento návrh zákona a následne sa prihlasujem do rozpravy ako prvý, aby som ho trošku podrobnejšie rozobral. Hlavným účelom návrhu zákona je poskytnúť teplý obed pre každého žiaka za každý deň školského vyučovania a pre každé dieťa v poslednom ročníku materskej školy, rovnako za každý deň strávený v materskej škole. Zámerom je skvalitnenie stravovania na materských, základných a stredných školách. Viac potom v rozprave. Ďakujem.
Pčolinský, Peter, podpredseda NR SR (2023-01-26):
Pán poslanec, pri všetkej úcte máte reagovať na pána predsedu Fica. Nemôžte sa obracať na mňa, reagujte na vystúpenie pána Fica.
Žitňanská, Jana, poslankyňa NR SR (2012-09-20):
Pán poslanec, neviem, možno došlo k nedorozumeniu, ale nikto z nás netvrdí, že do centier voľného času treba dať viacej peňazí. My to, čo tvrdíme, je, že aby peniaze išli spolu s dieťaťom tam, kam chodí. Aby reálne tie peniaze išli na jeho voľnočasové aktivity, aby nešli do chodníkov, aby nešli do budov, aby nešli do vecí, ktoré nemajú nič spoločné s dieťaťom, s jeho výchovou, s jeho voľným časom, a nebudem opakovať to, čo povedal pán poslanec Poliačik, a to sa týka naozaj toho zberu tých údajov, aby to, že ten systém nie je dobrý dnes, vieme, že sú tam chyby. Ale opakujem: nemeňme alebo nerušme celý systém len preto, že sú v ňom nejakí chorí ľudia, choré prvky. Zmeňme tie veci, ktoré sú vo vnútri, ale nevylejme to dieťa s tou celou vaničkou. Ďakujem.
Šeliga, Juraj, poslanec NR SR (2021-09-29):
Ďakujem pekne. Pán generálny prokurátor, vy ste spomínali to, že niekto obieha médiá a komunikuje s médiami a koniec koncov to bola narážka na to moje vystúpenie predtým, kde hovorím o tom, že podľa môjho názoru sa očakáva od generálneho prokurátora, že sa postaví za prokurátorov. Sám teraz cítite, aký typ a aký náboj má táto diskusia, ako niektorí poslanci skĺzavajú do osobnej roviny, tak preto ja to len zopakujem a opäť sa pýtam, že či teda prokurátori špeciálnej prokuratúry nie sú vaši prokurátori. Pretože oni sú rovnako prokurátori ako prokurátori Krajskej prokuratúry v Bratislave a ďalších. Mnohí tu hovoria o rovnakom metri, myslím si, že aj títo prokurátori si zaslúžia rovnaký meter. A druhá otázka je, vy ste sa toho dotkli, predpokladám, že pre krátkosť času iba krátko a to je to, čo som hovoril vo svojom vystúpení, kde si myslím, že časť odbornej verejnosti nesúhlasí s tým, že generálny prokurátor môže podľa paragrafu 364 Trestného poriadku zrušiť trestné stíhanie, ktoré bolo začaté vo veci. Nie obvinenie, ale vo veci a hlavne to, keď tam nie je podnet. Ja teda referujem na ten 364 ods. 2. Tam by ma zaujímal váš právny názor, ako to z toho dôvodíte a vykladáte, lebo v tom 364 ods. 2 je napísané jasne, že môže rozhodnúť na návrh. Ďakujem pekne.
Žiga, Peter, podpredseda NR SR (2023-12-07):
Ďakujem pekne. Na vaše vystúpenie evidujem dve faktické poznámky. Ako prvý pán poslanec Šalitroš.
P. Paška, predseda NR SR: (2008-01-31):
(Hlasovanie.) 135 prítomných, 87 bolo za, 47 sa zdržalo, 1 nehlasoval. Konštatujem, že sme postúpili uvedený návrh do druhého čítania. Ďalej, pán spravodajca.
Pellegrini, Peter, predseda NR SR (2015-02-18):
Poprosím aj spravodajcu, aby ho zaevidoval a potom dal o ňom hlasovať, ak bude o čom. Nech sa páči.
Bugár , Béla, podpredseda NR SR (2018-02-14):
Nech sa páči, prezentujme sa a hlasujme. (Hlasovanie.) Prítomných 139, za 36, proti 17, zdržalo sa 85, 1 nehlasoval. Návrh sme neschválili. Vážené panie poslankyne, páni poslanci, chcem vás informovať, že dnes náš kolega Šebej, pán poslanec Šebej dostane najvyššie vyznamenanie Japonského cisárstva o 17.00 hod. To znamená, že viacerí poslanci, samozrejme, budú na tom akte. Či je všeobecný súhlas, aby sme o 17.00 hod. nehlasovali? (Súhlasná reakcia pléna.) Áno? Ďakujem. (Reakcia z pléna.) Nie? Pani poslankyňa Blahová nesúhlasí. Prezentujme sa a hlasujme. (Hlasovanie.) Prítomných 141, za 106, proti 16, zdržalo sa 15, 4 nehlasovali. Konštatujem, že návrh sme prijali. Prerušujem teraz rokovanie na krátku prestávku a potom budeme pokračovať podľa schváleného programu. (Krátka prestávka.) (Po prestávke.)
Michelko, Roman, poslanec NR SR (2024-06-27):
Ďakujem, tento zákon bol rokovaný v prvom a druhom čítaní vyše sedem hodín, vyše sedem hodín. To, čo teraz robíte, je zjavná a nespochybniteľná obštrukcia, koľko to, 12 či 14 faktických? Samozrejme, viete veľmi dobre, že rokovací poriadok pozná, čo s takýmito vecami. Ale chcem ešte jednu vec povedať, včera to pani kolegyňa nepovedala, štrnásť minút som v záverečnom slove vyvracal všetky katastrofické scenáre a veľmi nepresné a veľmi tendenčné interpretácie. Mimochodom, čakal som, že možno budete reagovať, vy ste bedákali, že teda nemôžte odpovedať faktickými, tak som bol zvedavý, že bod po bode som všetko prešiel, bod po bode. Žiadna katastrofa sa nekoná, aj vo vyhlásení tých asociácií audiovizuálnych fondov sú všetko len potenciály, môže, môže, môže. Nikto netvrdí, nedovolí si tvrdiť, že nastane katastrofa, za istých okolností sa môže všetko zneužiť, ale nie je vôľa nič také zneužívať. Jasne som povedal, ultima ratio, posledná záchranná brzda pri niektorých absurdných veciach, úplné lži, že dávať, nepodpora sa dáva za zákaz, za cenzúru, nepodporiť neznamená cenzurovať a množstvo ďalších vecí. Svoje vystúpenie má cez 10-tisíc alebo okolo 10-tisíc sledovaní, čo je minimum, pretože to je vysoko odborná téma, ale počet reakcií je úplne jasný. Naozaj hrá sa tuná, akože robia sa tu katastrofické scenáre, ktoré sú úplne nereálne. Každý človek s elementárnou mierou súdnosti vie, že toto, čo sa tuná vydáva, a spôsob, akým je tu prezentovaný tento zákon, nemá nič spoločné s realitou. Ďakujem.
Fecko, Martin, poslanec NR SR (2013-12-03):
Ďakujem pekne. Začnem odzadu. Pán kolega Hlina, áno, ja to proste beriem, že len v nevyhnutnom prípade a na určité účely to bolo všeobecne. Tam sa to bralo, len tak hučalo! To znamená, ja poviem, že aspoň dobre, aspoň teraz tu niečo máme. Možno, že si aj sprísnime. Ja budem rád. Ja by som bol rád, že sa vôbec nemohlo takto reagovať. Možno, že v druhom čítaní niečo dáme. Na kolegu Simona, áno, vráťme naspäť. Však som povedal, ak máme možnosť v druhom čítaní, to upresníme a dajme ho tam. No a na kolegu Hubu, samozrejme, že ten, ten ráz krajiny sa nám mení. Žiaľ, musím povedať, že tá biodiverzita krajiny poľnohospodárskej sa nám scvrkáva. A možno, že riešenia nejaké sú aj v rámci pozemkových úprav, ktoré, pán minister povedal, že asi veľmi financií na to nebude, lebo nemáme na depeháčku. Eurofondy tu sú a tam by vlastne bol tiež priestor nejakým spôsobom zadefinovať aj tie vinárske oblasti a vinohradnícke pre tých vlastníkov s tou kultúrou, ktorá tam má byť. A myslím, že tam je nejaký zmysel toho ďalšieho rozvoja aj krajinotvorby cez tie pozemkové úpravy, ale to by bolo asi už o inom zákone a na dlhšie debaty. Ďakujem pekne.
Grendel, Gábor, poslanec NR SR (2017-03-28):
Ďakujem. Povedali ste, pani ministerka, že hľadáme cestu, to je pravda, ako hovorí klasik, a vy toho klasika poznáte, kde je vôľa, tam je cesta. Otázka je, či je vôľa Mečiarove amnestie zrušiť alebo zabetónovať. V tom sú naše pochybnosti. A ja sa k tomu o chvíľu vyjadrím aj v rozprave, v prípade, že pomocou vášho návrhu budú Mečiarove amnestie zrušené a naozaj zrušené aj Ústavným súdom, tak budete za hviezdy a my všetci. Ale ak ostanú zabetónované kvôli Ústavnému súdu, tak frustrácia v spoločnosti z nespravodlivosti sa bude opäť prehlbovať.
Glváč, Martin, podpredseda NR SR (2017-06-14):
Pán poslanec Petrák.
Kolesík, Andrej, poslanec NR SR (2015-06-16):
Ďakujem, pani predsedajúca. Vážené pani poslankyne, páni poslanci, vážený pán minister, Výbor Národnej rady Slovenskej republiky pre hospodárske záležitosti ma uznesením č. 443 určil za spravodajcu k vládnemu návrhu zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania, tlač 1574. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali tieto výbory: ústavnoprávny výbor, výbor pre financie a rozpočet, výbor pre hospodárske záležitosti a výbor pre verejnú správu a regionálny rozvoj. Za gestorský výbor navrhujem Výbor Národnej rady pre hospodárske záležitosti. Odporúčam, aby výbory predmetný návrh zákona prerokovali do 10. septembra 2015 a v gestorskom výbore do 11. septembra 2015. Pani predsedajúca, skončil som. Otvorte, prosím, rozpravu.
P. Paška, predseda NR SR: (2008-03-26):
Budeme teraz hlasovať, dámy a páni, o návrhu pána poslanca Palka, aby sme rokovali o prijatí uznesenia o vyhlásení referenda k ratifikáciu Lisabonskej zmluvy. Hlasujeme. Dobre som to interpretoval, pán poslanec Palko? (Hlasovanie.) 137 prítomných, 18 za,  62 proti, 44 sa zdržalo, 13 nehlasovalo. Váš návrh na zaradenie bodu do programu sme neodsúhlasili. Druhý návrh podal pán poslanec Szigeti, a to, aby bol vyradený bod 14 vládny zákon o výchove a vzdelávaní, tzv. školský zákon. Hlasujeme. (Hlasovanie.) 143 prítomných, 62 za, 63 proti, 18 sa zdržalo. Tento návrh sme neprijali a bod č. 14 vládny návrh zákona, školský zákon zostáva v programe 20. schôdze. Pán poslanec Berényi navrhol, aby sme zaradili bod programu Situácia v Tibete v nadväznosti na prípravu Olympijských hier v Číne. Predpokladám, že chcete prijať nejaké uznesenie, takže návrh bol na návrh uznesenia... Zaradiť. Dobre. Tak hlasujeme o zaradení do programu bodu. (Hlasovanie.) 140 prítomných, 62 za, 58 proti, 20 sa zdržalo. Konštatujem, že ani tento návrh na rozšírenie programu sme neschválili. Pán poslanec Jajrabek chce požiadať ministra zahraničných vecí. Dobre som rozumel, pán poslanec, o informáciu o situácii slovenskej menšiny v maďarskej obci Mlynky. Hlasujeme. Chcem ešte predtým, ako budeme hlasovať, upozorniť, pán poslanec, informáciu do výboru písomne, alebo chcete zaradiť bod programu? (Reakcie z pléna.) Tak informáciu, správu, 30 dní má vláda na predloženie správy, alebo chcete, aby minister prišiel a informoval.